Fotó: Takács Ferenc

Tavaly is többen láttak egy hatalmas szarvascsordát, azaz rudlit Baranya megyében. Idén valószínűleg ugyanazt a többszáz egyedből álló rudlit találta meg Takács Ferenc, aki a dunai alacsony vízállás idején is készített egy drónvideót a folyóban fekvő hajóroncsokról.

Takács Ferenc több napja kereste már a szarvasokat, akik a helyi vadászok szerint azért vannak ekkora létszámban, mert az autópálya és a határkerítés nem engedi őket szétszéledni. Péntek délután kapott egy tippet, hogy merre keresse őket, és Sátorhelynél rájuk is talált:

Frissítés: Közleményt adott ki az Országos Magyar Vadászati Védegylet, amelyben arra hívja fel a figyelmet, hogy ezeknek a vonulásoknak az oka mindig a vadállomány zavarása, így fontos a nyugalmuk biztosítása. Nem állítják, hogy jelen esetben a drón maga a zavaró dolog az állatoknak, de közleményük szerint még az is lehet.

A teljes közlemény: "Drónnal készült videofelvételt tett közzé a világhálón a napokban egy videós, amelyen több száz szarvasból álló csapat látható. Az állatok több mezőgazdasági táblán, utakon átvágva menekülnek. Mivel a fokozott balesetveszélyt is okozó jelenség kiváltó oka kizárólag a vadállomány zavarása - talán pontosan a drón - lehet, az Országos Magyar Vadászati Védegylet és a Mályi Természetvédelmi Egyesület közös közleményben hívja fel a figyelmet a vad nyugalmának fontosságára, annak biztosítására.

A szarvas természetes viselkedése, hogy a téli időszakban csapatokba áll, ezzel együtt az ekkora csapatok általában zavarás esetén verődnek össze. A vad normális esetben nem mozog nappal, így a felvételen - és az elmúlt években napvilágot látott, hasonló videókon is - a jelenség oka egyértelműn valamiféle emberi zavaró tényezőben keresendő.

Könnyen belátható, hogy egy ekkora, száz kilogramm feletti testtömegű egyedekből álló csapat komoly balesetveszélyt jelent, különösen a téli útviszonyok mellett. Ezért arra kérünk minden felelős természetjárót, természetfotóst, videóst, hogy tartsa szem előtt a vadállomány nyugalmát és az autósok biztonságát, ne zavarja a vadon élő állatokat sem drónnal, sem azzal, hogy megpróbálja megközelíteni azokat!"